**HRVATSKO KATOLIČKO DRUŠTVO PROSVJETNIH DJELATNIKA**

**HKDPD LISTIĆ, kao obično, malo**



God. XXI. Br. 5/SVIBANJ 2017.

Frljićev izljev mržnje

Tko bi mogao pomisliti kad su ratne 1991. ustanovljeni *Marulićevi dani* u čast „oca hrvatske književnost“, pisca čije se djelo *De institutione bene vivend per exempla sanctorum (“Pouke za čestit život prema primjerima svetaca”)* svojedobno čitalo kao bestseler  diljem Europe, a *Judita*, napisana na hrvatskom jeziku, budila u njegovim sugrađanima vjeru u Božju moć i pobjedu pred navalom Turaka, radi čega ju je i napisao, da će se 2017. na programu toga festivala hrvatske drame naći opskurna predstava netalentiranog redatelja, u kojoj se vrijeđa sve za što je Marulić živio i pisao?

U njoj se Isusa, Marulićeva i našeg Spasitelja, prikazuje kao silovatelja. U užasnom činu skrnavi se naša svetinja i to se pravda tzv. „umjetničkom slobodom“. Takvi izljevi mržnje i primitivnog vrijeđanja nisu i ne mogu biti sastavnice ni hrvatske ni europske kulture ni istinske slobode umjetničkog izričaja, već njihova suprotnost i negacija prava i sloboda drugih ljudi, čije se svetinje pogrđuje i sotonistički napada. Oni su potvrda činjenice da umjetnik koji nije sposoban za istinsku umjetničku kreaciju, proizvodi skandale i provokacije terorizirajući one koje doživljava neprijateljima (u drugoj njegovoj „predstavi“ prikazuje se svetog Ivana Pavla II., u sramotnom činu, zaštitnikom pedofila, a bio je jedan od najvjernijih prijatelja hrvatskog naroda i jedan od najzaslužnijih za priznanje Hrvatske).

Gospodin Igor Ružić, izbornik *Marulićevih dana*, u ovom svetogrđu još vidi etiku i estetiku, kako to obrazlaže u svom tekstu na internetskim stranicama o programu, a dramaturg i producent festivala Jasen Boko, komentirajući pismo nadbiskupa Barišića, poručuje vjernicima *da idu na misu, a ne u kazalište*, a da *umjetnost ostave umjetnicima*. →→→

 **BOŽJA RIJEČ – RIJEČ ŽIVOTA**



*Gle, uspjet će sluga moj, uzvisit će se, podignuti i uzdići veoma! Kao što se mnogi nad njim užasnuše – tako mu je lice neljudski bilo iznakaženo te obličjem više nije naličio na čovjeka – tako će on mnoge zadiviti narode i kraljevi će pred njim stisnuti usta videć ono o čemu im nitko nije govorio, shvaćajuć ono o čemu nikad čuli nisu*

 Iz 52, 13-15

 **→→** Prozivana pismima i komentarima, javila se i ministrica kulture Nina Obuljen s porukom: "Poštujući umjetničke slobode i estetska mjerila svakog umjetnika, mišljenja smo kako je potrebno pri stvaranju i izvedbama umjetničkih djela imati na umu vjerske i nacionalne osjećaje, kao i osnovna ljudska prava svakog pojedinca i društvene skupine“. Lijepo, ali ministrica nije učiteljica morala niti je dužna iznositi svoje mišljenje, nego je ona ta koja potpisuje dokument kojim se za *Marulićeve dane* daje organizatorima svota od 370 000 kuna.

Kriterije, koji trebaju biti jasno postavljeni, a u službi općeg dobra Hrvatske i svih njenih građana (od kojih se velika većina drži kršćanima), treba ispoštivati da bi se dobio novac tih građana. Za to su predstavnici vlasti zaduženi i izabrani. To je jednostavno pravilo. Sve drugo je podržavanje nekulture u ime kulture i pretvaranje kazališta u kvarilište, u ime navodne *slobode umjetnosti* izrugivanje dostojanstva i svetinja većine sugrađana.

Zato ne možemo šutjeti.

Možete nas vrijeđati, ali ne možete nas prevariti. Kao ni bilo koga tko ima imalo čestitosti i osjećaja za pravdu i istinu, pa i za istinsku umjetnost.

Hrvatsko katoličko društvo prosvjetnih djelatnika

(Ovaj tekst, napisan u povodu sramotnog prikazivanja provokacije pod krinkom umjetnosti objavljen je u Večernjem listu 26. travnja 2017.)

**PRONAĐI SVOJ LIJEK**

 *Poznato je, kako se sotona boji onoga koji moli, jer ga gleda povezana s Bogom. I čini sve da nas spriječi u molitvi. Kad sotona želi upropastiti neku osobu, počinje joj isticati odvratnost prema molitvi. Da, braćo moja, čim napustimo molitvu, trčimo velikim koracima prema paklu. Nikad nećemo stići k dobrom Bogu ako se ne prihvatimo molitve. Da, braćo moja, dobro obavljenom molitvom zapovijedamo Nebu i zemlji i svi će nam se pokoravati.Nikad ne zaboravite, da nam Bog svakog jutra priprema potrebne milosti, da sveto provedemo dan, jer On znade sve prigode, u kojima bi mogli sagriješiti, sve napasti, koje sotona sprema. Ako molite na koljenima, dat će vam Bog sve milosti, koje su vam potrebne, da ne podlegnete napastima. Zato sotona sve čini da zanemarite molitvu, jer on znade, ako vas je dobio na početku dana, siguran je za sve ostalo... Nemojte govoriti, da nemate vremena za molitvu... Nemojte se varati! Kako ćete se svidjeti Bogu i spasiti dušu? Tko će vam spasiti dušu, ako je izgubite.*

 Ivan Marija Vianney

**POZIV NA TRIBINU**

**TEMA: JE LI VJERA NUŽNA ZA MORALNO PONAŠANJE?**

**GOVORIT ĆE: prof. dr. Jasna Ćurković Nimac**

**ČETVRTAK, 18. svibnja 2017. u 20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

ZANIMLJIVO RAZMIŠLJANJE

Kako suditi o zdravlju kulture? - A. Esolen

U [How to Identify a Healthy Culture](http://www.crisismagazine.com/2015/how-to-identify-a-healthy-culture); Esolen si postavlja pitanje iz naslova. Prenosim završni dio;

Koliko je teško pokrenuti mali biznis? Može li mladić vještih ruku i spremnošću za rad krenuti u život. Je li lako pronaći majstore? Koliko mladića koji neće postati doktori, odvjetnici ili profesori mogu zaraditi dovoljno da započnu obitelj? Koliko se mladih udanih žena može posvetiti intimnom i neophodnom radu obiteljskog života i same kulture?

Kako ljudi provode svoje slobodno vrijeme, ako ga uopće imaju? Jesu li oni sa sklonošću čitanja obučeni da cijene dobre knjige? Koje priče su poznate svima?

Na koji način štuju Boga zajedno? Jesu li njihove crkve pune? Imaju li ljudi dijeljeni osjećaj vlastitog mjesta na svijetu pred Bogom? Jesu li njihovi životi kao roditelja, djece, učitelja, učenika, radnika, poslovnjaka, susjeda i građana povezani s njihovim životima kao ljudskim bićima koji su dio vječnosti? Što se češće čuje, zvuk crkvenih zvona ili policijske sirene? Što potiče srca? Što navodi ljude da zapuste svoja neprijateljstva?

Nabrojano nisu vanredne stvari.

Te stvari su, sve sam uvjerenije, povezane stvari. Ne tvrdim da svaka od njih nužno podrazumijeva svaku drugu. Tvrdim da se radi o karakteristikama ljudske kulture, i da će zdrava kultura uspjeti ostvariti većinu njih većinu vremena.

Dakle kada pitamo, "Zašto su crkve prazne" možemo također pitati, "zašto su naše javne zgrade tako ružne? Zašto više nemamo nikakve umjetnosti? Zašto se susjedi više ne poznaju? Zašto više nema plesova u kojima bi ljudi svih doba mogli uživati? Zašto je prizor mladića i djevojke koji se drže za ruku danas rijedak kao što je nekoć bio prizor javnog nemorala? Zašto su vjenčanja tako rijetka? Zašto su obiteljska stabla postala obiteljski štapići?

Zašto se toliko nekultiviranih mladića i djevojaka, istetoviranih i zapuštenih, šeće šoping centrima ili se vuče dok ne dođe na internet po dozu pornografije? Zašto se toliko starih susjedstva, cesta i mostova, raspada, dok su milijuni mladića nezaposleni, ili još gore, nezaposlivi? Zašto toliko puno učitelja vjeruje da je njihova dužnost ocrnjivati vlastitu civilizaciju, nazivajući to "kritičkim mišljenjem", bez da imalo razmisle što će doći na njeno mjesto? Tko su "vođe" gradova? Postoje li takvi? Tko su oni koje smo zvali "gradskim ocima" Postoje li takvi?

Koju vrline njegujemo osim one koju nazivamo tolerancija, a koja zapravo nije uopće tolerancija nego je "vrlina" zahtijevanja da nikakav ugled ne damo vrlinama.

Moram utješiti vođe moje crkve. Nisu jedini koji su se pokazali nesposobnima. Svi smo upleteni u to. Nismo se pokazali u najboljem izdanju.

[Kako suditi o zdravlju kulture? - A. Esolen - Katolik S Dna Kace - blogger](https://www.google.hr/url?sa=t&rct=j&q=&esrc=s&source=web&cd=1&cad=rja&uact=8&ved=0ahUKEwjejfq3pefTAhVNb5oKHQRsAbMQFggqMAA&url=http%3A%2F%2Fkatoliksdnakace.blogspot.com%2F2017%2F05%2Fkako-suditi-o-zdravlju-kulture-esolen.html&usg=AFQjCNH9CbljRTns5-AADPwoeZ3piuSm_g)

katoliksdnakace.blogspot.com/2017/05/kako-suditi-o-zdravlju-kulture-esolen.html

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12, 10000 Zagreb; internetska adresa: <http://hkdpd.blogspot.com/> ; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** matija@net.hr